Broj: 711-I-1794-P-319/22-02-19

Zagreb, 08. srpnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva, Tončice Božić, Davorina Ivanjeka, Aleksandre Jozić-Ileković i Tatijane Vučetić kao članica Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Irene Bijelić, predstojnice u Hrvatskom zavodu za mirovinsko osiguranje (u daljnje tekstu: HZMO),** za davanjem očitovanja Povjerenstva,na 179. sjednici održanoj dana 08. srpnja2022.g. daje sljedeće

**OČITOVANJE**

1. **Sukladno odredbi članka 7. točke d) ZSSI-a ravnatelju, zamjeniku ravnatelja i pomoćnicima ravnatelja HZMO-a zabranjeno je uz plaću za obnašanje navedene dužnosti primiti jubilarne nagrade, božićnice, regrese kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti.**
2. **Sukladno odredbama ZSSI-a nema zapreke da obveznici iz točke I. izreke, ako je to određeno ugovorom ili nekim drugim aktom kojim se uređuje njegov radno-pravni status, uz plaću za obnašanje ove javne dužnosti prime dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, naknade troškova smještaja u svezi s radnim odnosom (režijski troškovi, najamnina), da koriste službene stanove, prijevozna sredstava, računalo i mobitel, imaju pravo na plaćanje premija osiguranja za slučaj ozljede na radu, putnog osiguranja za službeno putovanje te osiguranja od menadžerske odgovornosti, potporu za novorođenče, potporu za slučaj smrti člana uže obitelji, potporu zbog invalidnosti radnika, potporu za slučaj smrti radnika, potporu zbog neprekidnog bolovanja, otpremninu zbog odlaska u mirovinu, otpremninu zbog prestanka radnog odnosa, otpremninu zbog ozljede na radu ili profesionalne bolesti, povećanje osnovice plaće za navršene godine radnog staža, te od poslodavca plaćene edukacije povezane s obnašanjem javne dužnosti, odnosno u svrhu stjecanja određenih certifikata ili potvrda koji su pretpostavka za obavljanje određenih poslova u tijelu javne vlasti jer navedeni primici ne predstavljaju dodatnu naknadu za obnašanje javne dužnosti čiji bi primitak bio suprotan članku 7. točki d) Zakona.**

Obrazloženje

Zahtjev za očitovanjem Povjerenstva podnijela je Irena Bijelić, pročelnica u HZMO-u. U Povjerenstvu zahtjev je zaprimljen 05. srpnja 2022. godine pod poslovnim brojem 711-U-6518-P-319/22-01-4, povodom kojeg se vodi predmet broj P-319/22.

Člankom 3. stavkom 1. i 2. propisano je tko se sve smatra obveznikom ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbi ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositeljice.

U zahtjevu podnositeljica iznosi nekoliko konkretnih situacija dugogodišnjih radnika HZMO-a koji su odlukom Vlade Republike Hrvatske imenovani za zamjenika i pomoćnike ravnatelja HZMO-a te navodi kako od 18. srpnja 2019.g. isti više nemaju status državnih dužnosnika, već javnih službenika čija se prava i obveze uređuju Zakonom o radu, Kolektivnim ugovorom za službenike i namještenike u javnim službama te Pravilnikom o radu i drugim općim aktima Zavoda. Nadalje, podnositeljica navodi kako istima temeljem Kolektivnog ugovora pripadaju prava poput regresa, jubilarne nagrade i sl. Podnositeljica ističe kako se u Smjernici Povjerenstva od 31. siječnja 2022.g. izrijekom ne navodi zabrana jubilarne nagrade, dok se Dopunom Smjernice od 12. travnja 2022.g. navodi da obveznici imaju pravo na otpremninu koja je također utvrđena Temeljnim Kolektivnim ugovorom te stoga postavlja upit imaju li obveznici pravo i na jubilarnu nagradu. Isto tako, podnositeljica navodi kako je upitna primjena ZSSI-a na situacije koje su dovršene, budući da se radi o stečenim pravima obveznika te da se sklopljeni ugovori o radu mogu, temeljem Zakona o radu i Zakona o obveznim odnosima, izmijeniti samo suglasnošću obje strane.

Člankom 3. stavkom 1. podstavkom 25. ZSSI-a propisano je da su ravnatelj, zamjenici ravnatelja i pomoćnici ravnatelja HZMO-a obveznici u smislu tog Zakona.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/l1), već primicima dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/l1-a, slijedom čega se obrazloženje iz navedene presude primjenjuje u cijelosti na obveznike iz članka 3. ZSSI-a.

Povjerenstvo pritom napominje kako svi pravni akti niže pravne snage, poput pojedinačnih ili kolektivnih ugovora te ugovora o radu, moraju biti usklađeni sa zakonskim odredbama i njima ne mogu biti određene isplate drugih primitaka, pored plaće, ako je njihovo primanje izričito zakonom zabranjeno.

Stoga, ravnatelj, zamjenici ravnatelja i pomoćnici ravnatelja Hrvatskog zavoda za mirovinsko osiguranje ne mogu uz plaću za obnašanje navedene javne dužnosti primati jubilarnu nagradu, božićnice, regrese te ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti.

Obveznici također nemaju pravo na plaćanje troškova sistematskog zdravstvenog pregleda za vrijeme trajanja radnog odnosa, jer se ne bi radilo o naknadi stvarnih troškova povezanoj sa obnašanjem javne dužnosti, kao niti o primitku koji bi bio isplaćen ako bi nastupila izvanredna okolnost koja je temelj za isplatu, već o dodatnoj naknadi za poslove obnašanja javne dužnosti.

Međutim, ako bi navedeni obveznici uz dužnost koju obnašaju povremeno u HZMO-u obavljali i poslove drugog radnog mjesta, a da je pritom isto uređeno ugovorom o radu i sistematizacijom radnih mjesta, mogli bi u svojstvu zaposlenika na tom drugom radnom mjestu ostvarivati primitke božićnice, regresa i sl. te temeljem obavljanja tog posla primiti dodatne naknade, jer u tom slučaju one ne bi bile primljene povodom obnašanja dužnosti ravnatelja, zamjenika ili pomoćnika, već za obavljanje te druge djelatnosti, slijedom čega se ne bi radilo o dodatnoj naknadi za poslove obnašanja javne dužnosti.

Nadalje, Povjerenstvo ističe kako određene naknade stvarnih troškova obveznici mogu primiti i temeljem svojih dužnosti, ako je to ugovorom ili nekim drugim aktom određeno, jer se ne bi radilo o primicima dodatnih naknada.

Navedeno se odnosi na dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, te naknade troškova smještaja u svezi s radnim odnosom (režijski troškovi, najamnina), te obveznik može koristiti stanove, prijevozna sredstva, računala i mobitel, koji su u vlasništvu poslodavca ili ih isti čini dostupnim obvezniku temeljem nekog drugog pravnog osnova (npr. leasing vozila).

Osim toga, nije suprotno odredbama ZSSI-a da obveznicima istodobno uz primanje plaće budu plaćene premija osiguranja za slučaj ozljede na radu, putnog osiguranja za službeno putovanje te osiguranja od menadžerske odgovornosti, imajući u vidu da su navedeni slučajevi osiguranja povezani s rizicima koji nastaju ili su povezani s obnašanjem javne dužnosti, ako je nekim aktom to pravo određeno.

Nadalje, ako je nekim aktom to pravo određeno, Povjerenstvo tumači da obveznici mogu primiti različite oblike potpora i pomoći koji se u pravilu isplaćuju namjenski i jednokratno kao oblik međuradničke solidarnosti, ukoliko nastupe izvanredne okolnosti koje su povod za isplatu, jer niti ove isplate ne predstavljaju zabranjenu dodatnu naknadu na plaću.

Navedeno se odnosi na potpore za novorođenče, potpore za slučaj smrti člana uže obitelji, potpore zbog invalidnosti radnika, potpore za slučaj smrti radnika te potpore zbog neprekidnog bolovanja.

Također, nije suprotno da obveznici prime otpremninu zbog odlaska u mirovinu, otpremninu zbog prestanka radnog odnosa zbog proteka mandata ili drugog neskrivljenog razloga, te otpremninu zbog ozljede na radu ili profesionalne bolesti, jer se ne radi o primicima koji se isplaćuju uz plaću, već su u svezi s prestankom radnog odnosa, kao i na propisano ili ugovoreno uvećanje osnovice plaće za navršene godine radnog staža, kada se povećava sama osnovna plaća obveznika.

U odnosu na plaćanje edukacije i stručnih usavršavanja od strane tijela javne vlasti u kojem obnašaju dužnosti, isti bi mogli biti plaćeni ako bi svrha edukacije ili usavršavanja, koji bi trajali određeno kraće vremensko razdoblje, bilo stjecanje stručnih znanja i vještina povezanih s obnašanjem javne dužnost, odnosno ako bi iste imale za cilj stjecanje certifikata koji je pretpostavka za obavljanje određenih poslova u tijelu javne vlasti (npr. poslovi javne nabave), s obzirom da bi u ovome slučaju edukacije i usavršavanje bili ponajprije u javnom interesu.

Slijedom navedenog, Povjerenstvo je dalo očitovanje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositeljici zahtjeva, putem e-maila
2. Objava na internetskoj stranici Povjerenstva
3. Pismohrana